ټرمپ وایي پاکستان د هغوي د فشار له کبله حافظ سعید ونیوه
د امریکا ولسمشر ډونلډ ټرمپ په یو ټویټ کې ویلي دي چې د لسو کلونو د پلټنې نه وروسته پاکستان د ممبۍ د برید ترتیبونکی نیولی دی.
ولسمشر ټرمپ په یو ټویټ کې لیکلي دي چې د تیرو دوو کلونو د فشار په نتیجه کې په پاکستان کې د ممبۍ د بریدونو مسول نیول شویدی. ولسمشر ټرمپ ولیکل: "د لسو کلونو د پلټنو نه وروسته، د ممبۍ د بریدونو ترتیبونکی په پاکستان کې نیول شویدی. په تیرو دوو کلونو کې د هغه د موندنې لپاره ډیر لوی فشار اچول شوی و." پداسې حال کې چې ولسمشر ټرمپ په خپل ټویټ کې لیکلي چې "د لسو کلونو د پلټنې وروسته د ممبۍ د بریدونو ترتیبکونکی نیول شویدی" خو په اصل کې حافظ سعید دغه ټوله موده په پاکستان کې ازاد گرځیده. د ولسمشر په ټویټ کې دغه ټکې په ټویټر ځینو خبریالانو او د سیاسي چارو کارپوهانو هم په گوته کړ او هغه ته یې ځوابونه ورکړل. د هند یو خبریال مانک گپتا ولسمشر ټرمپ ته ولیکل چې حافظ سعید ازاد گرځیده او د موندلو ضرورت یې نه و. د یادونې وړ ده چې د هند حکومت د هغه تورونو په ځواب کې چې حافظ سعید د ممبۍ په برید کې ککړ و، پاکستان د هندي چارواکو نه شواهد غوښتي و. د پاکستان حکومت په تیرو څو کلونو کې څو وارې حافظ سعید نیولی او پریښی دی. پاکستان په داسې وخت کې حافظ سعید نیولی دی چې صدراعظم عمران خان د پوځي او ملکي چارواکو سره یو ځاې امریکا ته د جولایي په ٢٠ سفر کوي.